/* KOM/2011/0478 v konečnom znení - 2008/0241 (COD) */ OZNÁMENIE KOMISIE EURÓPSKEMU PARLAMENTUpodľa článku 294 ods. 6 Zmluvy o fungovaní Európskej únieo pozícii Rady k prijatiu smernice Európskeho parlamentu a Rady o odpade z elektrických a elektronických zariadení (OEEZ)





2008/0241 (COD) OZNÁMENIE KOMISIE EURÓPSKEMU PARLAMENTUpodľa článku 294 ods. 6 Zmluvy o fungovaní Európskej únieo pozícii Rady k prijatiu smernice Európskeho parlamentu a Rady o odpade z elektrických a elektronických zariadení (OEEZ) KONTEXT Dátum predloženia návrhu Európskemu parlamentu a Rade [dokument KOM(2008) 810 v konečnom znení – 2008/0241 COD]: | 16. decembra 2008 | Dátum prijatia stanoviska Európskeho hospodárskeho a sociálneho výboru: | 11. júna 2009 | Dátum prijatia stanoviska Európskeho parlamentu v prvom čítaní: | 3. februára 2011 | Dátum prijatia pozície Rady: | 19. júla 2011 | CIEľ NÁVRHU KOMISIE Osobitnými cieľmi návrhu prepracovaného znenia smernice o OEEZ (z roku 2008) bolo zvýšenie efektívnosti využívania zdrojov a zaistenie riadneho spracovania elektronického odpadu prostredníctvom stanovenia nových cieľov pre zber, v ktorých by sa zohľadňovala situácia v jednotlivých členských štátoch. Ďalšími cieľmi bolo: zníženie zbytočnej administratívnej záťaže prostredníctvom vyjasnenia toho, že zodpovednosti výrobcu vychádzajú z európskeho prístupu, a zaistenie lepšieho vykonávania, najmä presunom dôkazného bremena na vývoz použitých zariadení, pri ktorých existuje podozrenie, že predstavujú OEEZ. PRIPOMIENKY K POZÍCII RADY Všeobecné pripomienky Európsky parlament vyjadril svoje stanovisko v prvom čítaní 3. februára 2011. Komisia akceptovala v celom rozsahu, čiastočne alebo v zásade 55 z 86 pozmeňujúcich a doplňujúcich návrhov, ktoré Európsky parlament prijal v prvom čítaní. 30 z týchto 55 pozmeňujúcich a doplňujúcich návrhov sa aspoň čiastočne prevzalo do spoločnej pozície. Pozícia Komisie k pozmeňujúcim a doplňujúcim návrhom, ktoré Európsky parlament prijal v prvom čítaní, sa uvádza v dokumente SP(2011) 2217. Komisia akceptovala v celom rozsahu, čiastočne alebo v zásade pozmeňujúce a doplňujúce návrhy, ktorými sa objasňuje kontext návrhu alebo ktorými sa návrh ďalej zlepšuje v súlade so stanovenými cieľmi. Patria sem najmä: vypustenie odkazu na rozsah pôsobnosti smernice o obmedzení používania určitých nebezpečných látok v elektrických a elektronických zariadeniach (ONL), stanovenie cieľa pre zber OEEZ vytvoreného za určitých podmienok a uloženie povinnosti distribútorom, aby zaviedli primerané programy zberu a informovanosti vzťahujúce sa na veľmi malý OEEZ. Komisia zamietla pozmeňujúce a doplňujúce návrhy, ktorými by sa menil charakter návrhu, ako napr. pozmeňujúce a doplňujúce návrhy, ktorými by sa mohla znížiť miera ochrany životného prostredia a zdravia ľudí alebo ktoré by viedli k zbytočnému zvýšeniu administratívnej záťaže. Takisto zamietla pozmeňujúce a doplňujúce návrhy, ktoré prekračujú rámec postupu prepracovania, ktorý sa uplatňuje v súlade s „Medziinštitucionálnou dohodou z 28. novembra 2001 o systematickejšom používaní techniky prepracovania právnych aktov“. Členské štáty dospeli 14. marca 2011 k jednohlasnej politickej dohode, zatiaľ čo Komisia vyjadrila k danému textu závažné výhrady. Konkrétne pripomienky Pozmeňujúce a doplňujúce návrhy Parlamentu, ktoré Komisia akceptovala a ktoré boli v celom rozsahu, čiastočne alebo v zásade zapracované do spoločnej pozície Pozmeňujúce a doplňujúce návrhy 2, 10, 12, 13, 15, 16, 20, 21, 24, 28, 29, 32, 37, 44, 45, 57, 62, 64, 65, 66, 68, 78, 80, 81, 82, 83, 86, 88, 97 a 98 Komisia akceptovala a boli v celom rozsahu, čiastočne alebo v zásade zapracované do pozície Rady. Pozmeňujúce a doplňujúce návrhy Parlamentu, ktoré Komisia zamietla, ale ktoré boli v celom rozsahu, čiastočne alebo v zásade zapracované do spoločnej pozície Pozmeňujúce a doplňujúce návrhy 14, 18, 27, 99 a 102 Komisia zamietla, ale boli v celom rozsahu, čiastočne alebo v zásade zapracované do pozície Rady. Pozmeňujúce a doplňujúce návrhy 14 a 18 sa vzťahujú na rozlíšenie medzi OEEZ zo súkromných domácností a OEEZ od iných užívateľov ako súkromné domácnosti. Komisia nie je presvedčená o tom, že navrhovaným textom sa zvyšuje prehľadnosť. Pozmeňujúcim a doplňujúcim návrhom 99 sa zavádza nová požiadavka, aby sa prijali európske normy, čo môže byť v rozpore s tými časťami textu, na ktoré sa nevzťahuje postup prepracovania. Pozmeňujúce a doplňujúce návrhy Parlamentu, ktoré Komisia v celom rozsahu, čiastočne alebo v zásade akceptovala, ale ktoré neboli zapracované do spoločnej pozície Pozmeňujúce a doplňujúce návrhy 1, 3, 4, 5, 6, 7, 9, 22, 23, 26, 31, 38, 39, 40, 41, 42, 43, 52, 58, 59, 60, 69, 76, 92 a 100 Komisia akceptovala v celom rozsahu, čiastočne alebo v zásade, ale neboli zapracované do pozície Rady. Patria medzi ne významné prvky textu týkajúce sa vymedzenia pojmov, cieľa pre zber, opatrení vzťahujúcich sa na zvýšenie informovanosti a zberu a prispôsobenia ustanovení týkajúcich sa komitológie nadobudnutiu platnosti Zmluvy o fungovaní Európskej únie. Pozmeňujúce a doplňujúce návrhy Parlamentu, ktoré Komisia a Rada zamietli a ktoré neboli zapracované do spoločnej pozície Pozmeňujúce a doplňujúce návrhy 11, 25, 35, 36, 46, 47, 48, 49, 50, 51, 54, 55, 56, 61, 67, 70, 71, 72, 73, 74, 75, 77, 94, 95, 96 a 101 boli zamietnuté oboma inštitúciami. Tieto pozmeňujúce a doplňujúce návrhy neprispievajú k prehľadnosti ani konzistentnosti textu alebo vedú k zmene tých častí textu, na ktoré sa nevzťahuje postup prepracovania. Tento druhý prípad sa vzťahuje najmä na pozmeňujúce a doplňujúce návrhy 47 – 51 a 75, ktoré sa týkajú finančných povinností výrobcov. Pozmeňujúcim a doplňujúcim návrhom 46 by sa do textu zaviedli nové požiadavky na uchovávanie záznamov, ktoré presahujú rozsah postupu prepracovania. Zmeny návrhu zo strany Rady Rada k návrhu Komisie navrhla tieto hlavné zmeny: Otvorený rozsah pôsobnosti: Rada navrhuje, aby do rozsahu pôsobnosti v budúcnosti (po šiestich rokoch od nadobudnutia účinnosti) patrili všetky „veľké zariadenia“ a „malé zariadenia“. Tento prístup sa nazýva aj „otvoreným rozsahom pôsobnosti“, lebo rozsah pôsobnosti sa na rozdiel od súčasnej úpravy neobmedzuje na zoznam uzavretých kategórií, ale je „otvorený“ pre akékoľvek nové zariadenia, ktoré zodpovedajú vymedzeniam pojmov smernice. Zavedenie „otvoreného rozsahu pôsobnosti“ by bolo sprevádzané niekoľkými novými vyňatiami a príslušnými vymedzeniami pojmov. Komisia zastáva názor, že zariadenia, ktoré v súčasnosti patria do rozsahu pôsobnosti smernice, by nemali byť z neho v budúcnosti vyňaté a že rozšírenia rozsahu pôsobnosti by sa mali vykonávať len vtedy, ak ich prínosy prevyšujú náklady. Na zaistenie splnenia týchto podmienok je v zásade potrebné posúdenie v súlade s usmerneniami pre posúdenia vplyvu. Vymedzenie kategórií OEEZ: Rada nahrádza súčasných desať kategórií v prílohe k smernici novým súborom piatich kategórií. Tieto kategórie sú v súčasnosti potrebné na vymedzenie rozsahu pôsobnosti smernice a na rozlíšenie cieľov pre zhodnocovanie a recykláciu. Kategórie by podľa Rady v budúcnosti už viac neboli rozhodujúcim faktorom pri vymedzovaní rozsahu pôsobnosti (pozri už spomenutý „otvorený rozsah pôsobnosti“), ale na ich základe by sa naďalej rozlišovali ciele pre zhodnocovanie a recykláciu. Komisia môže akceptovať zmenu vymedzenia týchto kategórií OEEZ, ak takáto zmena nevedie k zmene cieľových úrovní pre zhodnocovanie/recykláciu a ak sa ňou nevytvára zbytočná administratívna záťaž. Rozšírenie rozsahu pôsobnosti na fotovoltické panely: Rada navrhuje rozšíriť rozsah pôsobnosti smernice od dátumu nadobudnutia účinnosti tak, aby sa vzťahovala aj na fotovoltické panely. Komisia súhlasí s tým, že by sa mal zaistiť zber, riadne spracovanie a zhodnocovanie fotovoltických panelov. Komisia vypracovala štúdiu zameranú na posúdenie vplyvov zahrnutia týchto panelov do rozsahu pôsobnosti smernice o OEEZ. Zo štúdie vyplýva, že takéto zahrnutie by bolo spojené s environmentálnymi prínosmi a možnosťami zhodnotenia druhotných surovín. Táto štúdia a pripomienky zainteresovaných strán v následnosti na ňu sa môžu použiť pri ďalšom zvažovaní možného začlenenia fotovoltických panelov do rozsahu pôsobnosti smernice o OEEZ. Vnútroštátny prístup k povinnostiam výrobcov: Rada uplatňuje vymedzenie pojmu výrobca, ktoré vychádza z koncepcie vnútroštátnych trhov. Tento vnútroštátny prístup môže viesť k viacnásobným registráciám a viacnásobným platbám za ten istý výrobok, viacnásobným požiadavkám na informácie o spracovaní a na označovanie výrobkov, ako aj k povinnosti výrobcov byť právne zastúpený vo viac ako jednom členskom štáte. Komisia navrhla vyjasniť, že v záujme predchádzania takejto záťaži by sa mal použiť prístup založený na trhu Spoločenstva, a naďalej zastáva názor, že by sa mal schváliť európsky prístup k povinnostiam výrobcov. Uplatňuje sa to najmä na povinnosti cezhraničných predajcov na diaľku. Cieľ pre zber: Rada požaduje, aby členské štáty osem rokov po nadobudnutí účinnosti smernice dosiahli cieľ, ktorý predstavuje podiel zberu vo výške 65 % elektrických a elektronických zariadení uvedených na trh. V porovnaní s návrhom Komisie to znamená približne štvorročný časový posun. Pre osem členských štátov sa počíta s dvoma rokmi navyše. Komisia zastáva názor, že prechodné úpravy, ktorými sa zohľadňujú osobitné podmienky v jednotlivých štátoch a ktoré sú už zahrnuté v návrhu Komisie, by sa v texte mohli ďalej rozpracovať. Vzhľadom na potrebu rozhodného konania v prospech zvýšenia efektívnosti využívania zdrojov a prístupu k druhotným surovinám je však dôležité, aby sa zachoval ambiciózny cieľ pre zber, tak z hľadiska miery, ako aj z hľadiska dátumu nadobudnutia účinnosti. Komisia preto nemôže akceptovať posunutie roku, v ktorom sa cieľ pre zber má dosiahnuť. Komisia môže súhlasiť so zámerom Rady zaobchádzať so žiarivkami obsahujúcimi ortuť ako s prioritnými výrobkami pre separovaný zber, pre ktorý by sa v budúcnosti mal stanoviť osobitný cieľ pre zber. Vypracovanie noriem: Rada požaduje, aby Komisia na základe článku 27 smernice 2008/98/ES vypracovala minimálne normy pre spracovanie OEEZ. Komisia v zásade považuje stanovenie noriem pre spracovanie OEEZ za prínosné a v súčasnosti podporuje projekt zameraný na vypracovanie takýchto noriem, ktoré sa majú používať na základe dobrovoľnosti. Komisia však zastáva názor, že nový text vzťahujúci sa na normy môže byť v rozpore s tými časťami textu, na ktoré sa nevzťahuje postup prepracovania. Prispôsobenia spojené so Zmluvou o fungovaní Európskej únie a inými záležitosťami: Rada pre články 7, 16 a 23 a prílohu VI plánuje prijať vykonávacie akty. Komisia zastáva názor, že v týchto prípadoch by sa mali použiť delegované akty v súlade s návrhom Komisie. Požiadavka, aby Komisia pred prijatím delegovaného aktu vykonala konzultácie so zainteresovanými stranami, by sa mala spomenúť len v príslušnom odôvodnení a z normatívnych ustanovení smernice by sa mala vypustiť. Rada vypustila odkaz na tabuľku zhody pre transpozíciu, ktorú Komisia považuje za potrebnú s cieľom monitorovať transpozíciu smernice v duchu inteligentnej regulácie v súlade s oznámením Komisie KOM(2010) 543. ZÁVER Nie všetky zmeny, ktoré Rada zaviedla, sú v súlade s cieľmi návrhu Komisie, najmä pokiaľ ide o efektívnosť využívania zdrojov, potrebu zhodnocovať druhotné suroviny a potrebu znížiť zbytočnú administratívnu záťaž. Komisia preto nemôže akceptovať pozíciu Rady v celom rozsahu.